چیا بلوچان عرب انت؟
نبیسوک: شستونی بلوچ دوشنبه 22 آگوست 2011
گئیشتریں زبانزانتاں گؤشنت کہ بلوچی یک ایرانی زبانے و یکے چہ ھندواروپایی، بزان اندویورپین زبانان انت۔عربی زبان و عبری، بزاں ھبرو، سامی زبان زانگ بنت۔ اے دلگؤشیا رند، سرپد بئیں کہ بلوچاں عرب نہ انت بلکہ گؤں پارسیان و کُرداں، زبانی لحاظا نزّیکتر انت۔
اے گپ الّم و پدّر انت کہ بلوچاں ھم، آدگہ قوم، ملت و مردمانئ دروَرا،”خالص” و پَلگار بوت نہ کننت۔ اگاں تاریخا چمّئے شانک بدئیں، شرّیا گندئیں کہ آریایی مردماں باز وھد پئیش چہ عربانی اُرَش و مسلمانانی یھتن ماں ائے سردگار، بزاں فلات ایران(ایرانین پلاتئؤ) یھتگ و جھمنند بوتگ انت۔ بلوچستان (سرجمئیں بھران) ائے فلات ایرانئ یک بھرئے زانگ بنت (دلگؤش کنئیں کہ منی مقصد جغرافیا و زمین زانتی انت، و منا گؤں مروچیگئیں ملک و کشور و سیاسی چست و ئیراں کارئے نیست انت۔) البت اے گپ بوت کنت کہ بازئیں عرب مسلمان ھم، رَندا، بلوچستان یھتگ و جھمنند بوتگ انت، ھما وڑا کہ ماں پارس، خراسان، مازندران، سند ، کردستانا ھم یھتگ و نشتگ انت۔ مسلمانئین عرباں،گؤں اے قوماں ھور و ھوار بوتگ و آ وت ھم بلوچی زبان و دؤد و ربیدگا زرتگ و بلوچ بوتگ انت، پارسی و کُرد و ۔۔۔ بوتگ انت۔ البت، اے قومانی زبان و دؤدوربیدگ ھم چہ عربانا اثرے ضرور زرتگ، بلئے بلوچ و کرد و پارس و مازندانی کدی ھم عرب نبوتگ انت۔ مروچئین فارسی زبانا باز باز گئیشتر عربی لبز مان انت۔ چیا پارسیاں یا کرداں عرب انت!؟
بلوچانی ھزاران ھزار مردم ھنّوں ماں عربی مُلکاں کاروبارا گُلائیش انت و اؤداں جھمنند بوتگ انت۔ آیانی گئیشتریں بھرے ھم عربانی پئیما سُنّی ئین مسلمان انت و وتی زبان و دؤدربیدگا ھم بازئین واک و اختیارش ھم ھست، پمئے خاطرا لھتے بلوچ وتارا عرب لئیک انت! اے گپّا البت، ھچ زانتکاری بنداتے نئیست انت۔ زبانزانت و مردم زانتاں ھم گؤں اے گپ تپاک نہ انت۔
مئی بلوچی زبان ماں کراچی و رودرھتی بلوچستان چہ پاکستانے اردو گپ جنؤکئیں ھندوستانی مسلمانانی زَبردستیا، جَھل کپتہ و تاوان زرتگ۔ چیا ما بلوچانا، یک ھندوستانے اردوزبانئیں ٹَکّے گؤشت کنئیں؟! ھمے پئیما مئی رؤنندی بلوچستانا چہ پارسی زبانئ اثرا، بلوچی زبانا لھتے سررؤپ چارؤکئیں مردم، بلوچی زبانا پارسیئ یک لھجہ بزاں گالوارے زاننت! البت اے سرجما رَد انت۔
ما درستانا دلگؤش کنگ لؤٹیت کہ زبان، ادب، دودربیدگ و شؤھازکارئ چاگِردا، گؤں وتی احساسات، مارشت و سیاسی سیادی و دلچسپیاں ھؤر تھؤر مہ کنئیں۔ آریایی ببیت، سامی ببیت یا دراویدی و۔۔۔ پر ما نان و آپ نہ بیت، مئی سر بُرزتر یا جَھل تر ھم نہ بیت۔ مئی کؤشست اے ببیت کہ گؤں سار و ھؤش و گؤں عِلمی و شؤھازکاری رھبنداں، وتی زانتا گیش بکنین و بلوچی زبان و دؤدربیدگا گار مہ کنئین، بلکیں گیشتر ردؤم بدئیں۔
گؤں نئیکیں واھگاں وژنام و سؤبئیں بات ات
شستونی بلوچ -بلوچی نام و نشان
پہ اے نبشتانک ءَ وتی چمشانک دئیگ ءَ ءُ اے دگہ چمشانکانی وانگ ءَ ادءَ کلک بہ کنئے